open-index/open-wikipedia-markdown huggingface dataset:
דני האריס

**דני לי האריס** (באנגלית: **Danny Lee Harris**; ) הוא אצן אמריקאי בעבר, זוכה מדליות כסף באולימפיאדה (לוס אנג'לס 1984) ובאליפות העולם (רומא 1987) בריצת 400 מטר משוכות.

## ביוגרפיה
האריס נולד בטוראנס, קליפורניה. הוא בוגר תיכון פריס בפריס, קליפורניה.

באולימפיאדת לוס אנג'לס (1984) זכה האריס במדליית כסף בריצת 400 מטר משוכות בתוצאה של 48.13 שניות אחרי אדווין מוזס האגדי שקבע 47.75 שניות.

הרגע הגדול בחייו הספורטיביים של האריס היה ב-4 ביוני 1987 במדריד שם הוא ניצח את מוזס "הבלתי מנוצח" לאחר 122 תחרויות ללא הפסד מאז 1977.

באליפות העולם באתלטיקה שנערכה ברומא, איטליה בשנת 1987 האריס כמעט וניצח את מוזס בשנית אך הפסיד לו בשתי מאיות השנייה בלבד (מוזס קבע תוצאה של 47.46 שניות). הרלד שמיד ממערב גרמניה קבע תוצאה זהה 47.48 שניות.

במבחנים האמריקאים שנערכו באינדיאנפוליס לאולימפיאדת סיאול (1988) סיים האריס רק במקום חמישי ולא זכה להשתתף במשחקים האולימפיים (רק שלושה אצנים מכל מדינה יכולים להשתתף).

לאחר שפרש האריס מתחרויות, הוא החל לאמן בתיכון בו למד. בשנת 2001 הוא הוביל את קבוצת הנערים באתלטיקה לזכייה ראשונה באליפות הליגה לאחר 20 שנה מאז רץ עבור בית ספרו.

## קישורים חיצוניים

* דני האריס באתר *USA Track And Field* 

קטגוריה:אמריקאים ילידי קליפורניה
קטגוריה:אתלטים אולימפיים אמריקאים
קטגוריה:אתלטים אפרו-אמריקאים
קטגוריה:רצי משוכות אמריקאים
קטגוריה:אתלטים באולימפיאדת לוס אנג'לס (1984)
קטגוריה:זוכי מדליית כסף אולימפית אמריקאים: אתלטיקה
קטגוריה:בוגרי אוניברסיטת המדינה של איווה
קטגוריה:קליפורניה: אתלטים
קטגוריה:אמריקאים שנולדו ב-1965
Shalom

***Shalom*** הוא אלבום הסולו הראשון של הזמר שלום חנוך. האלבום ראה אור בשנת 1971 באנגליה.

## הפקה
לאחר כשלוש שנים של עבודה מצליחה ומוערכת עם השלושרים, אריק איינשטיין וחבורת לול בישראל, החליט חנוך לנסות להצליח גם מחוץ לישראל. בסוף 1970 עבר יחד עם אשתו ובתו להתגורר בלונדון, העיר המרכזית בתעשיית המוזיקה באותם ימים. לאחר כמה חודשי הסתגלות הצליחה אשתו ליצור קשר עם דיק ג'יימס , המייסד והבעלים של חברת התקליטים תקליטי DJM  ומי שהיה האמרגן של הביטלס בעבר, ושל אלטון ג'ון עד 1976. לאחר שהאזין לשירים, הביע ג'יימס התלהבות והחליט להחתים את חנוך על חוזה הקלטות. לאחר שלא היה מרוצה מהכותבים שהוצמדו לו, חנוך עצמו כתב תוך זמן קצר מילים באנגלית ל־11 מלחניו, והחל להקליט. ג'יימס גייס את המפיק קפלן קיי, המעבד רוברט קירבי ואת טובי נגני האולפן של אותה תקופה, ביניהם קיילב קוואיי , דייב גלובר, איאן דאק ורוג'ר פופ, שעבדו עם אלטון ג'ון באלבומיו הראשונים, וזכו לפרסום עקב הצלחתו.

האלבום כלל חידושים באנגלית לשיריו של חנוך עם אריק איינשטיין: הקטע האינסטרומנטלי "פלסטלינה" הפך ל־"End of the Road", "אבשלום" הפך ל־"Here & Now", "אל תוותרי עליי" – ל־"Take Off My Shoes", ו"מאיה" תורגם לאנגלית. בנוסף כתב שירים חדשים: "Peaceful Love" (שהפך ב־1976 ל"אהבה שקטה" של להקת תמוז), "You Do Need Sleep" (שהפך כעבור 26 שנה ל"מת לישון" והופיע באלבומו של חנוך ערב ערב), "So Long", "Never Kissed the Sun", "God Knows", "Lihi's Song" והשיר שהיה אמור להפוך ללהיט, "Under Tropical Moon Light".

על אף הביקורות הנלהבות של מגזיני המוזיקה באנגליה, האלבום לא הצליח מסחרית, ודיק ג'יימס (ששילם משכורת חודשית לחנוך) ביטל את החוזה ביניהם. עד 1973 ניסה חנוך לעניין חברות תקליטים בצרפת ובאנגליה, אך לאחר שלא הצליח בכך חזר לישראל והקים יחד עם אריאל זילבר את להקת תמוז. האלבום מעולם לא עבר לפורמט דיגיטלי – קיימים עותקים בודדים ממנו בפורמט ויניל, והוא נגיש כולו ביוטיוב.

## רצועות

## קרדיטים
* שלום חנוך – שירה וגיטרה.
* קיילב קוואיי  – גיטרה.
* דייב גלובר – בס.
* רוג'ר פופ – תופים.
* איין דק – כלי נשיפה.

## קישורים חיצוניים

* ביקורת על התקליט באתר "השרת העיוור"
* 

קטגוריה:אלבומי שלום חנוך
קטגוריה:אלבומים באנגלית
ליר, מלך בריטניה

**ליר** (באנגלית: **Leir**; נפטר בשנת 810 לפנה"ס לערך) היה מלך אגדי של בריטניה על פי ספרו של ג'פרי ממונמות' "ההיסטוריה של מלכי בריטניה". אין עדויות היסטוריות לקיומו בפועל, והוא נחשב לאחת הדמויות המיתולוגיות או הספרותיות שנועדו להמחיש רעיונות מוסריים ופוליטיים. דמותו שימשה השראה למחזה "המלך ליר" מאת ויליאם שייקספיר.

## קורות חיים לפי המסורת
על פי ג'פרי ממונמות', ליר היה בנו של המלך בלאדאד, ומלך בבריטניה במשך 60 שנה – תקופת שלטון מהארוכות המתוארות בספר. במהלך שלטונו ייסד את העיר קאארליר (Kaerleir), שנקראה על שמו – וכיום מזוהה עם לסטר.

לליר היו שלוש בנות: גונריל, ריגן וקורדיליה. לא היו לו בנים, ולכן לעת זקנתו החליט לחלק את ממלכתו בין בנותיו ובעליהן. גונריל וריגן נישאו לדוכס אולבני ולדוכס קורנוול בהתאמה, וקיבלו חלקים בממלכה. קורדיליה סירבה להינשא לשם ירושה בלבד, ולכן לא קיבלה חלק בירושה. בהמשך נישאה לאגאניפוס, מלך הפרנקים, אף שליר סירב להעניק לה נדוניה.

עם הזמן הפילו שני הדוכסים את ליר מהשלטון. תחילה עבר להתגורר אצל דוכס אולבני, שסיפק לו 140 אבירים לשירותו, אך מספרם קוצץ בהוראת גונריל ל-30. ליר נמלט לקורנוול, שם הפחיתה ריגן את מספר האבירים לחמישה בלבד. לבסוף, נמלט לגאליה, שם חייתה קורדיליה. זו, יחד עם בעלה אגאניפוס, גייסה צבא, פלשה לבריטניה, הדיחה את שני הדוכסים והשיבה את ליר לשלטון.

ליר מלך עוד שלוש שנים עד לפטירתו.

## מותו והנצחתו
לפי המסופר, נקבר ליר במערה שמתחת לנהר סואר, ליד העיר לסטר. לאחר מותו, בסביבות 810 לפנה"ס, עלתה בתו קורדיליה לשלטון.

## אזכורים בתרבות
הדמות ההיסטורית-אגדית של ליר שימשה השראה למחזה "המלך ליר" מאת ויליאם שייקספיר, שנכתב בראשית המאה ה-17. המחזה מבוסס בחלקו על גרסת ג'פרי ממונמות', אך כולל גם פרשנות דרמטית ועיבוד ספרותי שונה.

## קישורים חיצוניים
* טקסט מלא של "ההיסטוריה של מלכי בריטניה" באתר פרויקט גוטנברג

## ראו גם
* המלך ליר
* ההיסטוריה של מלכי בריטניה
* ג'פרי ממונמות'

## הערות שוליים

## קישורים חיצוניים
* גניאולוגיה של ליר
* תיארוך מלכי בריטניה האגדיים

קטגוריה:דמויות ביצירות שייקספיר
קטגוריה:נפטרים במאה ה-9 לפנה"ס
בלאדאד

[שמאל|ממוזער|250px|פסלו של בלאדאד מעל המרחצאות בעיר [באת'. מבנה המרחצאות הנוכחי נבנה בשנת 1699 אולם איורים מהתקופה מראים כי הפסל קדם לשנה זו, והיה מוצב במבנה קדום יותר באתר.]]

**בלאדאד** (באנגלית: **Bladud**; בוולשית: **Blaiddyd**) היה מלך בריטניה על פי ספרו של ג'פרי ממונמות': "ההיסטוריה של מלכי בריטניה". אין כל תיעוד היסטורי למלכותו, והוא נחשב לאחד המלכים האגדיים של בריטניה.

ג'פרי מציין כי בלאדאד היה בנו של המלך ראד האד האדיבראס, והיה המלך העשירי מבין מלכי בריטניה מאז עלייתו לשלטון של ברוטוס מטרויה - ראשון המלכים שכבש, על פי ג'פרי, את האי מידי הענקים.

כותבים מאוחרים יותר הוסיפו תיאורים נוספים אודות מלכותו, ובהם שבלאדאד נשלח על ידי אביו לאתונה לרכוש השכלה, ולאחר מות אביו שב לבריטניה ועימו ארבעה פילוסופים וכי ייסד אוניברסיטה בסטמפורד שבלינקולנשייר, אשר פעלה עד שנסגרה על ידי אוגוסטינוס מקנטרברי בשל הכפירה שנלמדה בה.

תוך שימוש באירועים שמתאר ג'פרי, ניתן לתארך את מלכותו של בלאדאד, שנמשכה 20 שנה, לשנת 863 לפנה"ס או שנת 500 לפנה"ס. ג'פרי מציין כי בלאדאד ייסד את באת' - תוך שהוא יוצר את המעיינות החמים שבה באמצעות קסם, וכי הקדיש את העיר לאלה מהמיתולוגיה היוונית אתנה (או מינרווה מהמיתולוגיה הרומית). יצירת המרחצאות נועדה על מנת לרפא אותו מהצרעת בה נדבק בהיותו באתונה. על פי הסיפור, בשל הצרעת שלו הוא נכלא אולם נימלט והתחבא בסמוך לבאת', שם התחפש ועבד כרועה חזירים. בהיותו רועה הבחין שהחזירים המתכסים בבוץ החם אינם לוקים במחלות עור, וכאשר ניסה את הבוץ על עצמו הבריא מהצרעת בה לקה. כשהבריא יכול היה לשוב ולמלוך, ובעקבות הבראתו הקים את העיר באת' על מנת שחולים אחרים יוכלו להבריא כמוהו.

על פי האגדה, בלאדאד התקשר עם רוחות מתים אשר לימדו אותו ליצור לעצמו כנפיים באמצעותם הוא ניסה לעוף למקדש אפולו בטרינוואנטום (לונדון) אולם הוא נפל מגובה רב או התנגש בקיר ונפטר.

לאחר מותו עלה לשלטון בנו, ליר.

## קישורים חיצוניים

* כתובת על המרחצאות בבאת', המציינת את ייסודן על ידי בלאדאד
* גניאולוגיה של בלאדאד
* תיארוך מלכי בריטניה האגדיים

קטגוריה:בריטניה: מלכים אגדיים
בהופעה חיה (אלבום של שלום חנוך)

"**בהופעה חיה**" הוא אלבום של הזמר והיוצר שלום חנוך שיצא ב-22 בנובמבר 1978. האלבום מתעד את סיבוב ההופעות של אלבום הסולו הראשון של חנוך בעברית, "אדם בתוך עצמו", שיצא שנה קודם לכן.
## הפקה
סיבוב ההופעות החל במופעים קטנים ב"צוותא", אשר שניים מהם הוקלטו (25 ביוני ו-11 ביולי 1977) ונערכו לאלבום הופעה אחד. האלבום כולל שירים מרפרטואר "תמוז" ("פנס הרחוב", "לא יכול לישון עכשיו"), מהעבודה המשותפת עם אריק איינשטיין ("כמה טוב שבאת הביתה", "לילה", "אל תוותרי עליי", "אני שר") ומ"אדם בתוך עצמו" צורפה רק גרסה מקוצרת של שיר הנושא. בנוסף רואה אור לראשונה בהוצאה רשמית השיר "תפסתי ראש על הבר" (השיר מעולם לא הוקלט באולפן).

נגני האלבום המשיכו עם חנוך גם לבמה: אלונה טוראל בפסנתר, אוהד אינגר בגיטרה בס, אלון הילל בתופים וחיים קריו בגיטרה.

לאחר שתי הופעות אלה ב"צוותא", הופיע חנוך באוקטובר 1977 בפסטיבל הרוק הראשון של ישראל "חגיגה בנביעות", שלקח את סיבוב "אדם בתוך עצמו" מהופעות קטנות מול מאה אנשים להופעות ענק מול אלפי אנשים.

## רצועות

## קרדיטים
*שלום חנוך - שירה גיטרה אקוסטית.
*אלונה טוראל - פסנתר, פנדר, סטרינג אנסמבל, קולות רקע.
*חיים קריו - גיטרה חשמלית, גיטרה אקוסטית.
*אוהד אינגר - בס וקולות רקע.
*אלון הילל - תופים וקולות רקע.

## קישורים חיצוניים

קטגוריה:אלבומי שלום חנוך
קטגוריה:אלבומי הופעה בעברית
קטגוריה:אלבומים שהופקו על ידי לואי להב
קטגוריה:אלבומים שהופקו על ידי שלום חנוך
קטגוריה:אלבומי רוק ישראליים
קטגוריה:אלבומי חברת CBS ישראל
ויליאם פיכטנר

**ויליאם פיכטנר** (באנגלית: **William Fichtner**; נולד ב-27 בנובמבר 1956) הוא שחקן טלוויזיה וקולנוע אמריקאי הידוע מגילום דמותו של אדם בקומדיית המצבים האמריקאית "ממי", ומגילום דמותו של הסוכן אלכסנדר מהון בסדרת הדרמה האמריקאית ״נמלטים״.

## ביוגרפיה
פיכטנר נולד וגדל בניו יורק. אחותו היא קולונלית בחיל האוויר של ארצות הברית ואחיינו הוא חבר הלהקה "Sleepaway". ב-1978, הוא החל ללמוד משחק ב"אקדמיה האמריקאית לאמנויות הדרמה" בניו יורק.

תפקידו הראשון של פיכטנר היה בסדרת הטלוויזיה "כשהעולם מסתובב". הוא שיחק בתפקידים מינוריים בסרטים: "קונטקט", "משחק מכור", "התרסקות", "האביר האפל", "בלאק הוק דאון" ו"ארמגדון". על משחקו ב"התרסקות" הוא קיבל את הפרס על השחקן הטוב ביותר. בנוסף השתתף בתפקיד קטן בסרט "פרל הארבור".

מ-2005 עד 2006 הוא שיחק בסדרה "פלישה" עד שבוטלה. לאחר מכן הוא החל לשחק בסדרה "נמלטים" מהעונה השנייה. הוא שיחק בתפקיד אורח בסדרה "הבית הלבן".

בשנת 2011, גילם פיכטנר את "סנדמן" (Master Sergeant Sandman), ב-Call of Duty: Modern Warfare 3.

בשנת 2013 הוא גילם את בוטץ' קוונדיש, פסיכופת קניבל שהרג את אחיו של ג'ון ריד בסרט "הפרש הבודד".

בשנת 2014 הוא גילם את דמות הנבל המשני, אריק סאקס יריבם החדש של צבי הנינג'ה בסרט "צבי הנינג'ה".

בשנת 2015 שיחק במספר פרקים בעונה השנייה של סדרת הדרמה "אימפריה" ברשת פוקס בתפקיד ג'יימסון האנטרופ.

בספטמבר 2024, פורסם כי פיכטנר לוהק לסדרה של AMC על קבוצת הטלמסקה , שמופיעה ביצירות של הסופרת אן רייס. פיכטנר יגלם את הדמות ג'ספר, ויככב לצד ניקולס דנטון שהוכרז קודם לכן כדמות הראשית בסדרה.

## פילמוגרפיה

## קישורים חיצוניים

## הערות שוליים

קטגוריה:שחקני קולנוע וטלוויזיה אמריקאים
קטגוריה:בוגרי האקדמיה האמריקאית לאמנויות הדרמה
קטגוריה:אמריקאים שנולדו ב-1956
הכרעת דין

במשפט פלילי, **הכרעת דין** היא חלק מפסק הדין, ובה נקבע האם הנאשם מורשע או מזוכה.

הכרעת הדין ניתנת על ידי שופט, חבר שופטים או חבר מושבעים בתום שמיעת העדויות והטענות במשפט. ברוב מערכות המשפט, בהכרעת הדין יש שתי אפשרויות בלבד: הרשעה או זיכוי, אולם בסקוטלנד יש אפשרות שלישית של "לא הוכח". בישראל ניתן לזכות נאשם גם מחמת הספק. לעיתים, נאשם אינו מורשע על אף שהוא נמצא אשם, אלא מוטל עליו עונש ללא הרשעה. כאשר כתב האישום כולל סעיפי אישום אחדים, תיתכן גם תוצאה מעורבת: הרשעה בסעיפים מסוימים וזיכוי באחרים.

על פי כללי המשפט הנוהגים, הכרעת דין של זיכוי ניתנת כאשר התביעה לא הוכיחה את אשמת הנאשם או כאשר התעורר ספק באשמתו. לעומת זאת, אם הנאשם הודה באשמה בבית המשפט, או שהתביעה הוכיחה את אשמתו, הנאשם מורשע. לאחר הרשעה ניתן **[[גזר דין]]**, שבו נקבע העונש של המורשע.

## טעויות בהכרעת הדין
כבכל הכרעה אנושית גם בהכרעות דין קורות טעויות. הכרעת דין יכולה להיות מוטעית בתוצאתה, כלומר הנאשם הורשע בעבירה שלא ביצע או זוכה מעבירה שביצע. בנוסף, הכרעת דין יכולה להיות מוטעית בהיותה מנוגדת לכללי המשפט ולא תמיד יש חפיפה בין טעויות אלו. למשל, הכרעת דין יכולה להרשיע נאשם שבפועל עבר את העבירה, הגם שהיה ספק סביר בראיות שהוצגו בפני בית המשפט ועל פי כללי הדין היה צריך לזכותו.

סיכוייו של נאשם בעל הרשעות קודמות להיות מורשע בעבירה שלא ביצע גבוהים יותר, בגלל התפיסה אצל חלק מהאנשים שאם הוא לא ביצע את העבירה שיוחסה לו הוא מן הסתם אשם בעבירה אחרת. חוקרים העריכו את אחוז ההרשעות של אנשים שלא ביצעו את העבירה שיוחסה להם כבין 0.5%-4%, אולם אין בנמצא דרכים מדויקות להערכת מספרן של הרשעות מוטעות, אחד הכלים המרכזיים לכך בסוף המאה ה-20 היה ביצוע בדיקות DNA.

במחקר שנעשה בשנות ה-70 של המאה ה-20 בקרב 120 אסירים שהורשעו בעבירות רכוש הכירו 83% מהם בנכונות הכרעת הדין שהרשיעה אותם.

## במשפט העברי

התנאים להכרעת דין במשפט העברי שונים בין עונש מוות לעונשים אחרים. בעוד בעניינים ממוניים מרשיעים את הנאשם ברוב רגיל של השופטים, בדיני נפשות בהם מושת עונש מוות דרוש רוב של לפחות שני שופטים להרשעה, אף שרוב של שופט אחד מספיק לזיכוי. בדיני ממונות ניתן לתת את הכרעת הדין ביום של המשפט, בעוד בדיני נפשות הכרעת הדין ניתנת רק למחרת המשפט.

תנאי ייחודי נוסף להכרעת רוב במשפט העברי, הוא שבהכרעות משפטיות או מעין משפטיות נדרש לא רק שהדיון יהיה בנוכחות כל הדיינים, אלא גם שהכרעת הדין תהיה בנוכחות כל הדיינים, ואז תהיה ההכרעה כדעת הרוב.

## בישראל
לפי החוק הישראלי, במקרה של חילוקי דעות בין השופטים בהכרעת הדין במשפט אזרחי, נקבע פסק הדין כדעת הרוב על פי עקרון הכרעת הרוב. במקרה שאין רוב לאחת הדעות, נקבע פסק הדין כדעת אב בית הדין.

כשיש חילוקי דעות בין השופטים בהכרעת הדין במשפט פלילי, ראשית נדרש רוב של שופטים הסבורים שיש להרשיע את הנאשם בעבירה פלילית מסוימת. גם אם רוב השופטים סבורים שהנאשם ביצע עבירה פלילית, אך אין רוב שתומך בהרשעתו בעבירה מסוימת, הנאשם זכאי. עם זאת, בעבירות חופפות (כגון שוד וגנבה) יצורפו דעות התומכים בהרשעה.

במקרה של חילוקי דעות לגבי גובה העונש, דעת המחמיר ביותר מצטרפת לדעת הקרוב אליו וכך נוצר רוב לדעה זו.
לדוגמה: אם אחד השופטים מבקש להעניש ב-4 שנות מאסר, שופט אחר - ב-3 שנות מאסר, ושופט שלישי – בשנתיים מאסר, אז העונש יהיה 3 שנות מאסר.

כאשר יש חילוקי דעות בסוג העונש, ואין רוב לאחת הדעות; כגון: מאסר, על תנאי, קנס, נקבע פסק הדין כדעת אב בית הדין.

## הערות שוליים

קטגוריה:משפט פלילי
קורדיליה, מלכת בריטניה

**קורדיליה** (באנגלית: **Cordelia**) הייתה מלכת בריטניה על פי ספרו של ג'פרי ממונמות' "ההיסטוריה של מלכי בריטניה".

אין כל תיעוד היסטורי למלכותה, והיא נחשבת לאחת מהמלכים האגדיים של בריטניה.

ג'פרי מספר כי קורדיליה הייתה בתו הצעירה של המלך ליר, והמלכה השנייה ששלטה בבריטניה בתקופת הברזל מאז שברוטוס, ראשון מלכי בריטניה, כבש את האי מידי הענקים.

קורדיליה הייתה חביבה על ליר יותר משתי אחיותיה (קונריל וריגן). ליר החליט לחלק את הממלכה בין בנותיו הנשואות, אולם קורדיליה סירבה להינשא שלא מאהבה, ולכן לא קיבלה חלק מהממלכה בניגוד לאחיותיה. אף בהיעדר נדוניה התאהב אגאניפוס, מלך הפרנקים ונשא אותה לאישה, והיא מלכה עמו בגאליה.

לאחר חלוקת הממלכה גורש ליר מבריטניה ונמלט לגאליה. אגאניפוס יצא בראש צבא לבריטניה, כבש אותה והשיב לליר את כיסאו. ליר מלך שלוש שנים נוספות ולאחר פטירתו עלתה קורדיליה לשלטון.

קורדיליה שלטה חמש שנים, עד שבגרו בניהן של אחיותיה: מארגאנוס דוכס אולבני וקאנדאגיוס דוכס קורנוול, אשר התנגדו לשלטונה של קורדיליה, מרדו נגדה ולבסוף כלאו אותה. קורדיליה התאבדה בכילאה, והשנים חילקו את הממלכה ביניהם. קונדאגיוס מלך דרומית לנהר ההאמבר ומאגאנוס צפונית לו, אולם במהרה פרצה מלחמת אזרחים ביניהם.

ויליאם שייקספיר ביסס את מחזהו "המלך ליר" על תיאור מלכותם של ליר וקורדליה כפי שזה מופיע בספרו של ג'פרי.

## קישורים חיצוניים

* תיארוך מלכי בריטניה האגדיים

קטגוריה:בריטניה: מלכים אגדיים
קטגוריה:דמויות ביצירות שייקספיר
קטגוריה:נשים במאה ה-8 לפנה"ס
קטגוריה:מלכות
מארגאנוס

**מארגאנוס** (באנגלית: **Morganus**  או **Marganus**, בוולשית: **מורגן** - **Morgan**) היה מלך חלקה הצפוני של בריטניה, על פי ספרו של ג'פרי ממונמות' "ההיסטוריה של מלכי בריטניה". אין כל תיעוד היסטורי למלכותו, והוא נחשב לאחד המלכים האגדיים של בריטניה.

ג'פרי מספר כי מארגאנוס היה בנו של מאגלאורוס, דוכס אולבני ושל גונריל, בתו של המלך ליר.

לאחר שהוריו השתתפו בהדחתו של ליר, נעזר ליר בצבאה של בתו הצעירה קורדיליה לשוב לשלטון, ולאחר מותו היא ירשה את כס המלוכה. בהגיעו לבגרות חברו יחד מארגאנוס ובן דודו קאנדאגיוס, מרדו נגד קורדיליה וכלאו אותה. לאחר שקורדיליה התאבדה, חילקו ביניהם את הממלכה - מארגאנוס שלט בבריטניה באזור הצפון מזרחי לנהר ההאמבר ובן דודו שלט דרומית מערבית לנהר זה.

מארגאנוס, שהיה מבוגר מקאנדאגיוס שאף לשלוט בממלכה כולה, ולאחר שנתיים תקף את קורנוול, אולם הובס על ידי קאנדאגיוס ונמלט לוויילס, שם מצא אותו קאנדאגיוס והרגו.

קטגוריה:בריטניה: מלכים אגדיים
Tomorrow

**Tomorrow** הייתה להקת רוק פסיכדלי בריטית שפעלה בעיקר בשנים 1967–1968. על אף שמבקרי הרוק, ובעיקר השדרן הנודע ג'ון פיל העריכו מאוד את הלהקה, היא לא הצליחה מבחינה מסחרית כחלוצות אחרות של הרוק הפסיכדלי בזמנה, כמו פינק פלויד וסופט מאשין. 

חברי הלהקה היו סטיב האו (גיטרה), קית ווסט (שירה), ג'ון "ג'יוניור" ווד (בס) וג'ון "טווינק" אולדר (תיפוף). הם ניגנו גרסאות כיסוי למוזיקת רוק, נשמה ורית'ם-אנד-בלוז תחת שמות שונים (The In Crowd, Four Plus One), עד שהחליטו ליצור מוזיקה בעצמם תחת השם "טומורו" ("מחר"). 

ההקלטה הראשונה של הלהקה הייתה ב-21 בספטמבר 1967 במסגרת תוכניתו של ג'ון פיל ברדיו BBC One. היא הייתה אמורה להשתתף בפסקול הסרט "יצרים" של מיכלאנג'לו אנטוניוני, אבל בסופו של דבר השתתפו בסרט היארדבירדס. חברי הלהקה השתתפו בסרט אחר, אבל גם שם הוחלט בסופו של דבר להשתמש בלהקה אחרת. להיטם הגדול ביותר הולחן על ידי קן ברג'ס ב-1967 ונקרא "My White Bicycle". 

ב-1970 הצטרף גיטריסט הלהקה, סטיב האו, ללהקת יס.

## קישורים חיצוניים
* 

קטגוריה:להקות רוק פסיכדלי
קטגוריה:להקות רוק בריטיות
קינגיספ

**קינגיספ** (ברוסית: **Кингисепп**) היא עיר ברוסיה בחלקו המערבי של מחוז לנינגרד, 114 ק"מ מערבית מסנקט פטרבורג. העיר משמשת כמרכז אזור קינגיספ. העיר נמצאת על הנהר לוגה (ברוסית: Луга), הנשפך למפרץ פינלנד. אוכלוסיית העיר מונה 48,488 תושבים (2010). עד שנת 1922 נקראה העיר **יאמבורג**, אך שמה הוחלף כדי להנציח את זכרו של המהפכן הרוסי-אסטוני ויקטור קינגיספ.

## היסטוריה
ימין|ממוזער|200px|קתדרלת יקטרינה בכיכר ניקולאי
העיר נוסדה בשנת 1384 כמבצר ונקראה **יאם** (ברוסית: **Ям**). המבצר שימש להגנה מהפלישות הרבות של האבירים הגרמנים והשוודים. בשנת 1583 נכבשה העיר על ידי שוודיה. היא הוחזרה לרוסיה ב־1595 ושוב נפלה בידי השוודים ב־1617. הצריחים וחומות המבצר פוצצו ונהרסו בשנת 1685.

במהלך המלחמה הצפונית הגדולה (1700— 1721) העיר שוחררה על ידי צבא רוסיה, אך שמה השוודי **יאמבורג** לא שונה.

## מקומות מיוחדים בעיר
* קתדרלת יקטרינה בכיכר ניקולאי. בנייתה הסתיימה בשנת 1782. אדריכלי הבניין היו ברתולומאו רסטרלי ואנטוניו רינלדי.

## אישים נודעים
*אלכסנדר קרז'אקוב, כדורגלן נודע שנולד בקינגיספ.
*אלכסנדר דרוזדנקו, מושל מחוז לנינגרד, שניהל את מועצת הנבחרים של קינגיספ.

## קישורים חיצוניים

* 

קטגוריה:מחוז לנינגרד: ערים
קטגוריה:יישובים שהוקמו במאה ה-14
גארגאסטיוס

**גארגאסטיוס** (באנגלית: **Gurgustius**, בוולשית: **Gorust**; נפטר בשנת 753 לפנה"ס לערך) היה מלך בריטניה על פי ספרו של ג'פרי ממונמות' "ההיסטוריה של מלכי בריטניה".

אין תיעוד היסטורי למלכותו, והוא אחד מהמלכים האגדיים של בריטניה.

ג'פרי מציין כי היה בנו של ריבאלו אשר מלך לפניו, ולאחר מותו מלך בנו סיסיליוס הראשון.

ג'פרי אינו מתארך את מלכותו, אולם בשל תיארוך מלכות אביו ניתן לתארך את מלכותו לשלהי המאה השמינית לפנה"ס.

## קישורים חיצוניים
* גניאולוגיה של גארגאסטיוס
* תיארוך מלכי בריטניה האגדיים

קטגוריה:בריטניה: מלכים אגדיים
קטגוריה:אישים שחיו במאה ה-7 לפנה"ס
קאנדאגיוס

**קאנדאגיוס** (באנגלית: **Cunedagius**, בוולשית: **Cunedda**; נפטר בשנת 772 לפנה"ס לערך) היה מלך בריטניה על פי ספרו של ג'פרי ממונמות' "ההיסטוריה של מלכי בריטניה". אין כל תיעוד היסטורי למלכותו, והוא נחשב לאחד המלכים האגדיים של בריטניה.

ג'פרי מספר כי קאנדאגיוס היה בנם של הנווינוס (Henwinus) דוכס קורנוול ושל ריגן, בתו הבכורה של המלך ליר.

הוריו מרדו כנגד ליר, אולם הובסו על ידי קורדיליה בתו הצעירה של ליר, אשר השיבה את אביה לשלטון ומלכה אחריו. בהגיעו לבגרות מרדו קאנדאגיוס ובן דוד מארגאנוס נגד קורדיליה, כלאו אותה, ולאחר התאבדותה חילקו ביניהם את הממלכה - קאנדאגיוס קיבל את השליטה בבריטניה הנמצאת דרומית מערבית לנהר ההאמבר, ומאגנאוס את השטחים צפונית מזרחית לנהר.

לאחר שנתיים של שלטון משותף פלש מארגאנוס לקורנוול והרס אותה. קאנדאגיוס נלחם נגדו והביסו. מארגאנוס נמלט לוויילס וקאנדאגיוס רדף אחריו והוציאו להורג.

לאחר מותו של מארגאנוס הפך קאנדאגיוס לשליטה של בריטניה כולה, ומלך 33 שנים. לאחר מותו עלה לשלטון ריבאלו, בנו.

ג'פרי מציין כי קאנדאגיוס שלט בתקופת התנבאותו של הנביא ישעיהו, ובתקופת הקמת העיר רומא על ידי רומולוס ורמוס, היינו במהלך המאה השמינית לפנה"ס.

## קישורים חיצוניים
* גניאולוגיה של קאנדאגיוס
* תיארוך מלכי בריטניה האגדיים

קטגוריה:בריטניה: מלכים אגדיים
קטגוריה:אישים שחיו במאה ה-9 לפנה"ס
ריבאלו

**ריבאלו** (באנגלית: **Rivallo**; בוולשית: **Rhiwallon**) היה מלך בריטניה על פי ספרו של ג'פרי ממונמות' "ההיסטוריה של מלכי בריטניה". אין כל תיעוד היסטורי אחר למלכותו, והוא נחשב לאחד המלכים האגדיים של בריטניה.

ג'פרי מספר כי הוא היה בנו של המלך קאנדאגיוס, ועלה לשלטון לאחר מותו. ג'פרי מציין כי בתקופת מלכותו עברה בריטניה אסונות רבים - גשם של דם שנמשך שלושה ימים, ובעקבותיו פרצה מגפה שפגעה באוכלוסייה, וכן הארץ נפגעה בלהקות זבובים.

לאחר מותו עלה לשלטון בנו, גארגאסטיוס.

## קישורים חיצוניים
* גניאולוגיה של ריבאלו
* תיארוך מלכי בריטניה האגדיים

קטגוריה:בריטניה: מלכים אגדיים
הפדרציה העולמית לבדמינטון

**הפדרציה העולמית לבדמינטון** (באנגלית: **Badminton World Federation**, בקיצור **BWF**) היא הגוף הבינלאומי של ספורט הבדמינטון.

הפדרציה יוסדה בשנת 1934 תחת השם "**הפדרציה הבינלאומית לבדמינטון**" (באנגלית: **International Badminton Federation**) בה היו חברות תשע מדינות: קנדה, דנמרק, אנגליה, צרפת, אירלנד, ניו זילנד, הולנד, ויילס וסקוטלנד. מאז התרחב הארגון ל-176 מדינות חברות בכל העולם. בפגישה הכללית ב-24 בספטמבר 2004, שבה נפגשו נציגי כל המדינות החברות, הוחלט לאמץ את השם החדש (BWF).

מאז הקמת הארגון עד ל-1 באוקטובר 2005 היה משרדו הראשי בצ'לטנהאם, אנגליה. נכון להיום הוא נמצא בקואלה לומפור, בירת מלזיה.

נשיא הפדרציה הראשון היה ג'ורג' אלן תומאס (1934-1955). נשיאה הנוכחי הוא פול אריק הוייר לרסן.

בשנת 2007 השיקה הפדרציה לוגו חדש במהלך אחת מתחרויותיה.

## לוגוים שאינם בשימוש

BWF logo.jpg|הלוגו שהיה בשימוש בין השינים 2007-2012
IBF logo.jpg|הלוגו הישן, שהיה בשימוש עד 2007


## קישורים חיצוניים

* 

קטגוריה:ערכים שבהם תבנית בריטניקה אינה מתאימה
קטגוריה:פדרציות ספורט
קטגוריה:בדמינטון
התזמורת הסימפונית של המבורג

**התזמורת הסימפונית של המבורג** (בגרמנית: **Hamburger Symphoniker**) היא תזמורת סימפונית גרמנית השוכנת דרך קבע בהמבורג, והיא אחת משלוש התזמורות הגדולות ביותר בעיר. תזמורת המבורג מקיימת את הופעותיה ב-Laeiszhalle, "אולם המוזיקה של המבורג".

## תולדות התזמורת
תזמורת המבורג נוסדה בשנת 1957. מנצחה הראשי הראשון היה רוברט הגר. בין המנצחים הבאים היו קרלוס קלמר ומיגל גומס-מרטינס. אישטוון קרטס היה מן המנצחים האורחים הראשיים.

בעונת 2004-05 התמנה אנדריי בורייקו למנצח הראשי של התזמורת. בנובמבר 2007 הודיעה התזמורת על פרישתו הפתאומית של בורייקו ממשרתו ובמקביל, על מינויו של ג'פרי טייט למנצח הראשי הבא באביב 2008.. טייט שימש כמנצח ראשי עד מותו בשנת 2017 מהתקף לב.

התזמורת עבדה עם מנצחים שונים, ביניהם צ'ארלס מקקראס, כריסטיאן תילמן, פטר רוציקה, הורסט שטיין, רלף וייקרט וסבסטיאן וייגלה. כמה מטובי הסולנים בעולם, כמו כריסטיאן טצלאף, אליזבת לאונסקאיה, פרנק פטר צימרמן, אדיטה גוברובה, פלאסידו דומינגו וגרייס באמברי, הופיעו עם התזמורת במהלך השנים.

תזמורת המבורג מנגנת דרך קבע בכעשרים אופרות ובאלטים בכל עונה בבית האופרה של המבורג. התזמורת יצאה לסיורים בינלאומיים בארצות העולם, בהן בריטניה, איטליה, צרפת, ספרד סקנדינביה, פולין וטורקיה. בנוסף היא מגישה סדרות מנויים של קונצרטים לילדים ומדי שנה מתקיימים קונצרטים תחת כיפת השמיים בחצר המרכזית של בית העירייה בהמבורג.

התזמורת הוציאה הקלטות בחברות ההקלטה דרבינגהאוס וגרים, אדל קלאסיקס ודויטשה גרמופון.

בפברואר 2018 הודיעה התזמורת על מינויו של המנצח הצרפתי סילבן קמברלינג כמנהלה המוזיקלי החדש.

## קישורים חיצוניים
* 

## הערות שוליים

קטגוריה:תזמורות סימפוניות
קטגוריה:תזמורות גרמניות
קטגוריה:המבורג: תרבות
רוברט הגר

**רוברט הגר** (בגרמנית: **Robert Heger**, 19 באוגוסט 1886 – 14 בינואר 1978) היה מנצח ומלחין גרמני משטרסבורג באלזס-לורן.

## ביוגרפיה
הגר למד בקונסרבטוריון העירוני של שטרסבורג אצל פרנץ שטוקהאוזן, אחר כך בציריך אצל לותאר קמפטר ולבסוף במינכן אצל מקס פון שילינג. אחרי התנסויות ניצוח מוקדמות בשטרסבורג הופיע לראשונה באולם בשנת 1908 או 1909. בהמשך הוזמן לנצח בברמן (1909), בפולקסאופר של וינה (1911) ובנירנברג (1913), שם ניצח גם על קונצרטים פילהרמוניים. אחרי הופעות במינכן עבר לברלין, שם ניצח בשנים 1933 עד 1950 ולבסוף חזר למינכן.

הגר ניצח בבית האופרה המלכותית, קובנט גארדן מ-1925 עד 1935 וב-1953 חזר לנצח שם עם להקת האופרה שלו ממינכן, בהפקה הראשונה בלונדון של "קפריצ'ו" מאת ריכרד שטראוס. הגר נפטר במינכן.

## יצירותיו
* "היהודיה מוורמס" (מלודרמה).
* שלישיית פסנתר אופוס 14.
* שירים.
* "פסטיבל בהאברסלב", אופרה בשלוש מערכות, נירנברג 1911.
* "הרו וליאנדר" (דרמה סימפונית, תזמורת מלאה) אופוס 12.
* קונצ'רטו לכינור ברה מז'ור אופוס 16.
* סימפוניה ברה מינור.
* "שיר שלום" (יצירה כוראלית לסולנים, מקהלה, תזמורת ועוגב.

## לקריאה נוספת

* A. Eaglefield-Hull, *A Dictionary of Modern Music and Musicians* (Dent, London 1924)
* H. Rosenthal and J. Warrack, *Concise Oxford Dictionary of Opera* (OUP, London 1974 printing)

* א. אגלפיד-הול, "מילון למוזיקה מודרנית ולמוזיקאים בני ימינו" (דנט, לונדון 1924)
* ה. רוזנטל ו-ג'. ואראק, "מילון אוקפורד המרוכז לאופרה" (הוצאת אוניברסיטת אוקספורד, הודפס בלונדון 1974)

## קישורים חיצוניים

קטגוריה:מעוטרי מסדר הכבוד של הרפובליקה הפדרלית של גרמניה
קטגוריה:מנצחים גרמנים
קטגוריה:מלחינים גרמנים
קטגוריה:גרמנים שנולדו ב-1886
קטגוריה:גרמנים שנפטרו ב-1978
טיכון סיומושקין

**טיכון זכרוביץ' סיומושקין** (ברוסית: **Тихон Захарович Сёмушкин**; 13 ביוני 1900 - 6 במאי 1970) - איש חינוך וסופר רוסי סובייטי. נודע בעיקר בזכות פעילותו לפיתוח חברתי של צ'וקוטקה והספרים שכתב על הנושא.

## ביוגרפיה

סיומושקין נולד בכפר **סטאראיה קוטליה** במחוז פנזה. בשנת 1916 סיים בית ספר נוצרי להכשרת מורים והתחיל ללמד. לאחר מהפכת אוקטובר למד עוד בבית ספר מקצועי והמשיך לעבוד כמורה.

בשנת 1924 צורף בתפקיד איש חינוך על ידי שלטונות ברית המועצות למשלחת לסיום הנוכחות של חברת מפרץ הדסון בצ'וקוטקה. סיומושקין התאהב באזור הצפוני הייחודי והמבודד על אף האקלים הקשה והתיידד עם התושבים המקומיים. סיומושקין היה שותף למשלחת סטטיסטית-כלכלית ולמשלחת אנתרופולוגית שחקרו את אזור צ'וקוטקה וייסד במקום מוסדות תרבות ובית ספר ראשון. יחד עם ולדימיר טן-בוגורז השתתף בפיתוח הכתב לשפה הצ'וקצ'ית, שהייתה חסרת כתב לפני כן, ובחיבור ספר לימוד קריאה ראשון בשפה זו.

בשנת 1936 סיומושקין פרסם בעקבות המלצת מקסים גורקי את הנובלה ארץ הצ'וקצ'ים ("צ'וקוטקה" ברוסית) באלמנך לכבוד השנה ה-19 למהפכת אוקטובר. בנובלה תיאר את חוויותיו מעבודתו בביסוס השלטון הסובייטי באזור. בשנת 1949 פרסם את הספר "אליטט פורש להרים", בו הציג את השינויים החיוביים שעברו על העם הצ'וקצ'י בעקבות התפתחות שהביא השלטון הסובייטי. על ספר זה סיומושקין זכה בפרס סטלין.

סיומושקין מת בשנת 1970. על שמו נקרא בית ספר בכפר הולדתו.

* "ארץ הצ'וקצ'ים" יצא לאור בעברית בתרגום אברהם שלונסקי, הוצאת הקיבוץ הארצי השומר הצעיר 1945
* "אליטט פורש להרים" יצא לאור בעברית בתרגום שמשון נחמני, ספריית הפועלים 1954

## קישורים חיצוניים
* ביוגרפיה של סיומושקין באתר peoples.ru 

קטגוריה:סופרים רוסים
קטגוריה:אנשי חינוך סובייטים
קטגוריה:צ'וקוטקה
קטגוריה:סובייטים שנולדו ב-1900
קטגוריה:רוסים שנפטרו ב-1970
קטגוריה:סובייטים שנפטרו ב-1970
שאול מזרחי (כדורגלן)

**שאול מזרחי** (14 באוגוסט 1936 - 2 באפריל 2018), אשר כונה גם **שאול המלך**, היה מגדולי שחקניה וסמליה של קבוצת בית"ר ירושלים. מזרחי שיחק ברוב שנות הקריירה שלו בעמדת הבלם. מסוף שנות החמישים ועד תחילת שנות השבעים של המאה ה-20 נחשב מזרחי על ידי אוהדיה כמנהיג והסמל של בית"ר ירושלים. כדמות התאפיין בצניעותו ורגישותו.

## ביוגרפיה
שחקן קבוצת הבוגרים של בית"ר ירושלים, עזרא מזרחי, הזמין את מזרחי, שנהג לשחק בילדותו כדורגל עם חבריו, להצטרף לקבוצת הבת "בית"ר יהודה". בהמשך, בעונת 1954/55, ערך את הופעת הבכורה בקבוצה הבוגרת, ששיחקה בליגת העל הישראלית, וזאת עוד לפני שהיה בן 18, כקיצוני ימני. במשחק בכורתו כבש צמד שערים מול בית"ר תל אביב ובמשך העונה כבש שערים נוספים. בתום אותה עונה ירדה בית"ר ירושלים לליגת המשנה.

למרות גילו הצעיר, היה מזרחי שחקן בולט בקבוצה ואת כינויו "שאול המלך" רכש במהרה. בחלוף שלוש עונות העביר המאמן ארנסט ורמש את מזרחי לתפקיד הבלם. את עונת השיא שלו רשם בשנת 1957. בתפקידו החדש שיחק עד סיום הקריירה שלו. מזרחי נחשב בתקופה הזאת לאחד מהבלמים הטובים בישראל. העובדה ששיחק בנעוריו כשחקן התקפה, השפיעה על סגנון משחקו. יחסית לבלם, הרבה מזרחי להצטרף להתקפת קבוצתו ולכבוש שערים. מזרחי מונה להיות קפטן הקבוצה לאחר פרישתו של שלום ציון. מזרחי היה קפטן הקבוצה במשך מספר שנים, עד שהעביר את התפקיד לחברו לקבוצה, אודי רובוביץ'.

מזרחי שיחק בבית"ר כ-15 עונות ברציפות (אחד משיאני ההופעות של המועדון בכל הזמנים), בהן כבש 40 שערי ליגה. מספר חולצתו היה 5. בסוף עונת 1969/1970 עזב לקבוצת בית"ר לוד ובתום העונה שאחריה פרש ממשחק פעיל והחל לאמן במחלקת הנוער של בית"ר ירושלים.

מזרחי נפטר ב-2 באפריל 2018, בגיל 81.

## הערות שוליים

קטגוריה:כדורגלנים ישראלים
קטגוריה:בלמי כדורגל ישראלים
קטגוריה:כדורגלני בית"ר ירושלים
קטגוריה:ירושלים: כדורגלנים
קטגוריה:ישראלים שנולדו ב-1936
קטגוריה:ישראלים שנפטרו ב-2018
Wikimapia

ממוזער|שמאל|350px|גרף גידול בכמות המקומות ב-WikiMapia ממאי 2006 ועד ינואר 2008
**WikiMapia**  היא יישום רשת המשלב מפות ותצלומי לוויין מגוגל מפות ומערכת ויקי המאפשר למשתמשים להוסיף מידע בצורה של הערות לכל נקודה בכדור הארץ. WikiMapia פותחה על ידי אלכסנדר קוריקין ויבגני סלבייב, והושקה ב-24 במאי 2006 מתוך שאיפה "לתאר את כל העולם". 

נכון ליוני 2011, האתר כולל למעלה מ-16 מיליון אתרים מתויגים, ורשומים בו יותר מ-1,200,000 משתמשים, אף שרישום לאתר איננו הכרחי לשם עריכה והוספת תיוגים. 

האתר מאפשר להוסיף תיוג למקום באמצעות הגדרת פוליגון סביב האתר, הגדרת שפת ברירת מחדל, כותרת, תיאור וקטגוריות. ניתן לשייך למקום גם תמונות וסרטונים מ-YouTube. בשונה מוויקיפדיה, התוכן הנכתב על ידי המשתמשים נזקף לזכות WikiMapia ולא לזכותם, והתוכן הנתרם אינו תחת רישיון חופשי כך שלשם שימוש במידע באתר יש לקבל אישור מ-Wikimapia.

האתר כולל ממשק בכ-90 שפות שונות, ותמיכה חלקית בעברית.

האתר ממומן בחלקו באמצעות פרסומות Google ads.

## קישורים חיצוניים

* 

## הערות שוליים

קטגוריה:מפות מקוונות
קטגוריה:מערכות מידע גאוגרפי
קטגוריה:אתרי ויקי
קטגוריה:אתרי אינטרנט שהושקו ב-2006
איש הברזל (פיתוח גוף)

**תחרות איש הברזל** (באנגלית: **Ironman Pro Invitational**) היא תחרות פיתוח גוף שנערכת כל שנה על ידי הפדרציה הבינלאומית של פיתוח הגוף (IFBB). היא נערכה לראשונה בשנת 1990 והיא נחשבת לאחת מתחרויות פיתוח הגוף הטובות ביותר בה שלושת הפיינליסטים מוכשרים אוטומטית לתחרות מר אולימפיה. האתלט שמחזיק במספר הרב ביותר של זכיות הוא פלקס ווילר עם חמישה תארים, מיד אחריו נמצא כריס קורמייר עם ארבעה תארים.
## מנצחי התחרות
[שמאל|ממוזער|190px|[דקסטר ג'קסון, זוכה התחרות בשנת 2004]]

## קישורים חיצוניים
*אתר IFBB
*סרטון המראה את חדר המתמודדים לפני התחרות

קטגוריה:תחרויות פיתוח גוף
פיגר אולימפיה

**פיגר אולימפיה** (באנגלית: **Figure Olympia**) היא תחרות תזונה לנשים הנערכת כל שנה כחלק מתחרות מר אולימפיה על ידי הפדרציה הבינלאומית של פיתוח הגוף (IFBB). התחרות נערכה לראשונה בשנת 2003. דוואנה מדינה זכתה במרבית התארים עם 3, אחריה לני לין עם 2. מדינה ולין הן למעשה 2 הזוכות היחידות בתחרות זו.
## זוכות התחרות

## ראו גם
*מיס אולימפיה
*מר אולימפיה
*פיטנס אולימפיה
*הפדרציה האמריקאית של מפתחות הגוף

## קישורים חיצוניים

* 
*אתר IFBB
*גלריית מתמודדות פיגר אולימפיה באתר מפתחי גוף

קטגוריה:תחרויות פיתוח גוף
פיטנס אולימפיה

**פיטנס אולימפיה** (באנגלית: **Fitness Olympia**) היא תחרות גזרה לנשים הנערכת כל שנה, במסגרת שבוע אולימפיה, על ידי הפדרציה הבינלאומית של פיתוח הגוף (IFBB), ארגון בינלאומי של פיתוח גוף. התחרות נערכה לראשונה בשנת 1995. סוזי קורי, מתמודדת הגזרה הטובה בעולם, זכתה במרבית התארים (ארבעה). מיד אחריה אדלה גרסיה (שלושה).
## זוכות התחרות
שמאל|ממוזער|200px|אדלה גרסיה, זוכת התחרות בשנים 2004, 2006, 2007

## ראו גם
*מיס אולימפיה
*מר אולימפיה
*פיגר אולימפיה
*הפדרציה האמריקאית של מפתחות הגוף

## קישורים חיצוניים
*אתר IFBB
*גלריית זוכות התחרות

קטגוריה:תחרויות פיתוח גוף
הפדרציה האוסטרלית לספורט לעיוורים

שמאל|ממוזער|250px|
**הפדרציה האוסטרלית לספורט לעיוורים** (באנגלית: **Australian Blind Sports Federation** או בקיצור **ABSF**) נוסדה בשנת 1979 במטרה לארגן את ספורט העיוורים ולקויי הראייה באוסטרליה. הפדרציה מעודדת ומספקת גישה לתחרויות ספורט בינלאומיות בעולם העוורים ולתחרויות נכים. מוכרת על ידי האגודה הבינלאומית לספורט עיוורים (IBSA) ועל ידי הוועד הפאראלימפי הבינלאומי (IPC).

אתלטים עיוורים ולקויי ראייה ביחידים ובקבוצות מתחרים בתחרויות לאומיות בקריקט, גולף, קראטה, ג'ודו, רכיבה, כדור שער, אתלטיקה, כדורת דשא, הרמת כוח, חתירה, שיט מפרשיות, סקי מים וספורט חורף.

הפדרציה משרתת כ-2,600 אתלטים באימונים ובמתן עזרה פסיכולוגית.

## קישורים חיצוניים
* 

קטגוריה:פדרציות ספורט לאומיות
קטגוריה:אוסטרליה: ספורט
סיסיליוס

**סיסיליוס** (באנגלית: **Sisillius**; בוולשית: **Saessyllt**) הוא שמם של שלושה ממלכי בריטניה המוזכרים בספרו של ג'פרי ממונמות' "ההיסטוריה של מלכי בריטניה".

קטגוריה:שמות פרטיים לגברים
הסכם מוסקבה

## ראו גם
* ועידת יאלטה (1945) – ועידה שהתקיימה לקראת סופה של מלחמת העולם השנייה, בהשתתפות מנהיגי בעלות הברית, ביאלטה שבברית המועצות לשעבר.
סיסיליוס הראשון

**סיסיליוס הראשון** (באנגלית: **Sisillius I**, בוולשית: **Seisyll**; מת בשנת 721 לפנה"ס לערך) היה מלך בריטניה, על פי ספרו של ג'פרי ממונמות' "ההיסטוריה של מלכי בריטניה".

אין כל תעוד היסטורי למלכותו של סיסיליוס, והוא נחשב לאחד המלכים האגדיים של בריטניה.

סיסיליוס עלה לשלטון לאחר מות אביו, גארגאסטיוס, בשנת 735 לפנה"ס לערך. לאחר מותו עלה לשלטון יאגו, אחיו.

לסיסיליוס היו שני בנים קינמרק ואנטוניוס מדוכסי קורנוול האגדיים.

סיסיליוס מת בשנת 721 לפנה"ס לערך.

## קישורים חיצוניים
* גניאולוגיה של סיסיליוס הראשון
* תיארוך מלכי בריטניה האגדיים

קטגוריה:בריטניה: מלכים אגדיים
קטגוריה:אישים שחיו במאה ה-7 לפנה"ס
אכיליון

ה**אכיליון** (ביוונית: **Αχίλλειο** או **Αχίλλειον**) הוא ארמון קיץ באי קורפו שנבנה בשנת 1891 בהזמנת הקיסרית האוסטרית אליזבת נסיכת בוואריה, המכונה סיסי, שהייתה בדיכאון על מותו הטרגי של בנה רודולף, נסיך הכתר האוסטרי בשנת 1889.

## המבנה
האכיליון נטוע בלב סביבה ירוקה כעשרה קילומטרים דרומית לעיר קורפו, על הר המשקיף אל הים היוני. יש בו גנים מרהיבים ונוף עוצר נשימה. הקיסרית אליזבת אהבה את דמותו של אכילס המיתולוגי שפאריס נסיך טרויה ירה חץ מורעל בעקבו, וקראה לארמון על שמו. בגן ניצבים פסלים של אכילס, ובאולם הארמון ציורים בהם הוא מוצג. בגן פזורים פסלים של דמויות נוספות מהמיתולוגיה היוונית. 

סיסי רכשה את המקום מפטרוס ורילאס ארמנסיס (Petros Vrailas Armenis). הארמון תוכנן על ידי האדריכל רפאלה קאריטו (Raffaele Caritto). לאחר רצח הקיסרית אליזבת בז'נבה בשנת 1898 נרכש הארמון בשנת 1907 על ידי וילהלם השני, קיסר גרמניה והוא הפך למרכז דיפלומטי. בתקופת מלחמת העולם הראשונה שימש האכיליון כבית חולים צבאי על ידי הכוחות הצרפתים והסרביים. לאחר המלחמה עבר המקום לבעלות ממשלת יוון.

במלחמת העולם השנייה הייתה באכיליון מפקדה צבאית של מדינות הציר. לאחר המלחמה עבר ניהול הארמון לידי ארגון התיירות היווני הלאומי שהוא מחלקה של משרד התיירות ביוון. בשנת 1962 הוחכר האכיליון לחברה פרטית שהפכה את חלקו העליון לקזינו ואת קומת הקרקע למוזיאון. בשנת 1983 חזר ניהול המקום לידי ארגון התיירות היווני והקזינו חדל לפעול. בשנת 1981 צולמה באכיליון סצנת הקזינו בסרט לעינייך בלבד שהוא אחד מסרטי ג'יימס בונד.

## יצירות מפורסמות
* הפסל הגרמני הרנסט הרטר (Ernst Herter) פיסל את אכילס הגוסס בשנת 1884.
* הפסל הגרמני יוהנס גוטס (Jonhannes Gotz) פיסל את אכילס הגיבור בסביבות שנת 1907.
* הצייר פרנס מטצ' (Franz Matsch) צייר בשנת 1892 את הניצחון של אכילס כשהוא גורר את גופת הקטור במלחמת טרויה.

## תמונות

Achilles01.JPG|פסל של אכילס הגוסס מחץ שנורה בעקבו
Achiles02.JPG |ציור של אכילס גורר את גופת הקטור
Image:Sisi statue in Corfu Achilleion.JPG|פסל סיסי באכיליון
Image:Kämpfender Achilles by Teicher.jpg|פסל אכילס הגיבור באכיליון
אבישי טייכר 055.jpg|דיוקן של הקיסר וילהלם השני באכיליון
אבישי טייכר 056.jpg|האוכף של וילהלם השני באכיליון
Achilleion Terrace Corfu(1).jpg |טרסת המוזות באכיליון
Achilleion02.JPG|אחת המוזות באכיליון
Achilleion03.JPG|אחת המוזות באכיליון
Ahilleion03.JPG|שומרי הסף בגן הארמון


## קישורים חיצוניים
 
* 

קטגוריה:יוון: ארמונות
קטגוריה:קורפו
קטגוריה:אליזבת, נסיכת בוואריה
קטגוריה:אכילס
עדשה אפוכרומטית

שמאל|ממוזער|250px|אברציה כרומטית בעדשה בודדת גורמת למרחק מוקד שונה עבור כל אורך גל

**דובלט אפוכרומטי** או **עדשה אפוכרומטית** היא עדשה המתקנת את האברציה הכרומטית בצורה טובה יותר מאשר עדשה כרומטית רגילה.
בעיה זו נפוצה בעיקר בטלסקופים המכילים עדשות גדולות כך שהאברציה חזקה, ובמערכות אופטיות בהן משתמשים לעבודה עם טווח גדול של אורכי גל, כגון מצלמות.

## עקרון פעולה
הפתרון הרגיל של **[[עדשה אכרומטית]]** הוא מיקום שתי עדשות זו אחרי זו כך שכל אחת נותנת אברציה כרומטית אחרת אבל הופכית, כלומר עדשה אחת נותנת לאדום מרחק מוקד רחוק מהכחול בעוד השנייה נותנת לאדום מרחק מוקד קצר יותר מהכחול, כך שאחרי העדשה מרחקי המוקד זהים (בדרך כלל לצבעים כחול ואדום) ומתלכדים במישור אחד.

ב**עדשה אפוכרומטית** הקרניים משלושה צבעים מתלכדות למישור אחד (ולא רק שני צבעים קיצונים - אלא בדרך כלל לאדום, ירוק וכחול). פונקציית האברציה היא פונקציה חלקה ולכן ניתן לאחד שלושה צבעים למישור אחד בניגוד לפונקציית קיצון בעדשה הכרומטית. היצור של עדשה זו מצריך שימוש בזכוכית מפזרת מיוחדת ויקרה. בין שכבות הזכוכית מכניסים נוזל מיוחד ליצור את הפיזור הרצוי. התיקון בעדשה זו הוא עד סדר גודל קטן יותר מעדשה כרומטית בעלת נתונים זהים (מרחק מוקד ומפתח נומרי). כמו כן, האברציה הספרית מתוקנת טוב יותר מעדשה כרומטית רגילה.

## ראו גם
* עדשה אכרומטית
* טלסקופ שובר-אור

## קישורים חיצוניים
*Dpreview's Chromatic Aberration related page

קטגוריה:עדשות
צ'פמן

**צ'פמן** (Chapman) הוא שם משפחה שמקורו באנגלית ומשמעותו סוחר.

קטגוריה:שמות משפחה
קטגוריה:שמות משפחה אנגליים
קטגוריה:שמות משפחה לפי עיסוק
קתרינה מאלכסנדריה

**קתרינה מאלכסנדריה**, המכונה גם "**קתרינה הקדושה של הגלגל**" (ביוונית: **ἡ Ἁγία Αἰκατερίνη ἡ Μεγαλομάρτυς**), היא קדושה בנצרות.

קתרינה נחשבת לאחת הקדושות החשובות בנצרות, אך עובדת קיומה ההיסטורי אינה מוכחת. קתרינה נחשבת לקדושה מסוג מרטיר גדול בכנסיות המזרחיות; והכנסייה הקתולית מחשיבה אותה כאחת מארבעה-עשר הקדושים המסייעים, קדושה המסייעת נגד מוות פתאומי ובעיות לשון ודיבור.

## אגדות ומסורות
[ממוזער|שמאל|"החתונה המסטית של קתרינה הקדושה", איור מאת [חרארד דוויד]]
[ממוזער|200px|[איקונין של קתרינה מאלכסנדריה מהמאה ה-14 מוריה במוזיאון הביזנטי והנוצרי באתונה ]]
על פי ההגיוגרפיה, קתרינה חיה בתחילת המאה ה-4 לספירה אך אין בסיס היסטורי לקיומה הממשי. לפי האגדות, היא הייתה בתו של קונסטוס, מושל אלכסנדריה. בעקבות התגלות, החליטה לעבור לדת הנוצרית והוטבלה. לאחר הטבילה, היא פנתה לקיסר מקסנטיוס וניסתה לשכנע אותו להפסיק לרדוף את הנוצרים. היא נכשלה בכך, אך הצליחה להעביר לנצרות את אשתו של הקיסר וחלק מיועציו. עקב כך, היא נאסרה על ידי הקיסר אך גם בבית הסוהר המשיכה להעביר אנשים לחיק הנצרות. על כן, נידונה למוות על "גלגל שבירה". האגדה מספרת שכאשר נקשרה לגלגל העינויים, הוא נשבר ועל כן נאלצו להוציאה להורג בעריפת ראש. כך הפכה קתרינה למרטיר של הכנסייה. בעקבות סיפור אגדה זה, "גלגל השבירה" כונה גם "גלגל קתרינה". האגדה ממשיכה לספר שמלאכי שרת ירדו מהשמיים והעבירו את גופתה להר סיני, שם הוקם מנזר על שמה במאה ה-6, מנזר סנטה קתרינה הקיים עד היום. על פי המסורת, ההר בו נמצאה גופתה הוא ג'בל קתרינה, ההר הגבוה בחצי האי סיני ובמצרים.

קתרינה הקדושה הוזכרה במשפטה של ז'אן ד'ארק בתחילת המאה ה-15 כאחד ה"קולות" שהדריכו את ז'אן במעשיה ועמדו לימינה. החרב ששמשה את ז'אן ד'ארק בקרבות, הייתה חרב שנמצאה, באופן מסתורי, תחת המזבח הראשי בכנסייה על שם קתרינה הקדושה בעיר רואן.

## פולחן
הסמל של קתרינה הקדושה הוא גלגל שיניים, בעקבות גלגל העינויים שנשבר, ויום חגה בנצרות הקתולית הוא 25 בנובמבר. בגלל הספק בקיומה ההיסטורי שמה נמחק מלוח השנה של קדושי הכנסייה הקתולית ב-1969 אך הוחזר שוב לרשימה ב-2002.
קתרינה היא אחת הקדושות הנערצות ביותר בקתוליות, בייחוד בצרפת, שם פסלה מוצג ברוב הכנסיות. כנסיות וקפלות רבות בעולם מוקדשות לה.
היא נחשבת לפטרונית הנערות והתלמידות וזאת היות שיש הרואים בה את הבתולה החשובה ביותר בנצרות, אחרי מריה. בגלל גלגל השיניים המסמל אותה, רואים בה גם פטרונית של העוסקים במקצועות מכניים ושל החייטים.

ברחבי העולם קיימים מספר אתרים המוקדשים לקתרינה הקדושה, ביניהם קתדרלת קתרינה הקדושה בגואה העתיקה (מכיוון שהפורטוגזים כבשו את העיר ביום חגה, ה-25 בנובמבר); כנסיית קתרינה בחרסון ומנזר סנטה קתרינה בסיני. נטען כי שרידי גופתה של קתרינה הקדושה נמצאים במנזר, אשר נבנה במקום אליו הובאה על ידי מלאכים לאחר עריפת ראשה.

## לקריאה נוספת
* איתן בורשטיין, לקסיקון לנצרות, איתאב - בית הוצאה לאור, 2005.
* הערך Catherine of Alexandria, Saint ב- Catholic Encyclopedia (אנגלית)

## קישורים חיצוניים

* 
* 

קטגוריה:ארבעה-עשר הקדושים המסייעים
קטגוריה:מרטירים
קטגוריה:קדושות נוצריות
קטגוריה:קדושים נוצרים
קטגוריה:יוונים ממצרים
קטגוריה:נשים במאה ה-3
קטגוריה:ילידי 287
קטגוריה:נפטרים ב-305
ליאו פילר

**ליאו** (**לאונידס**) **פילֶר** (1929 – 30 ביולי 1979) היה במאי ותסריטאי קולנוע, תיאטרון וטלוויזיה ישראלי. בנוסף, שיחק בתיאטרון ובסרטים.

## חייו
לאונידס (לוי יצחק) נולד ב-1929 בבואנוס איירס בירת ארגנטינה לחוליו (ישראל) וחיה פילר.
למד משחק בארגנטינה ושיחק בתיאטראות שם. בשנת 1950 עלה לישראל. בשנת 1953 יצא להשתלמות מקצועית בצרפת, ארצות הברית ומקסיקו, לצד לימודי הנדסה ושב לישראל ב-1958.

כשחקן תיאטרון הוא זכור במיוחד מן "הנסיכה האמריקאית" של נסים אלוני, מכיוון שהשתתף בהקלטה של ההצגה. הוא השתתף גם במחזות אחרים, הבולטים ביניהם: "אגדת הנהר", "אמא טבע", "מעיין הכבשים", "יון גבריאל בורקמן", "המלך נוטה למות", "הבוגד" מאת הנרי דנקר ו"ראלף ברקלי" בתיאטרון האוהל וכן בסרט "הם היו עשרה".

ב-1960 ביים ב"מועדון התיאטרון" את תוכניתו של שמעון ישראלי "סתם יום של חול", שהציגה לראשונה בישראל את ה"שאנסונים". ביים את "המחרשה והכוכבים" ב"האוהל". 

החל משנת 1963 התמקד בעיקר בבימוי. בשנה זו ביים את המחזה "בילי בדאי", ב"הבימה". 
ביים את "אוהל הדוד תום" והצגות ילדים נוספות, והצגות ביידיש, ביניהן של להקת שמעון דז'יגאן.
ביים את המחזה "רימון בין הלבבות" של משה עמיאל, שהועלה בשנת 1968 במסגרת עצמאית.

השתתף בכתיבת התסריטים של הסרט "אלדורדו" ב-1963, משפחת שמחון ו"הבו בנות לאילת" (אותו אף ביים) ב-1964.

בין 1968 ל-1973 השתלם בבימוי קולנוע ויצר את סרטו הארוך היחיד כבמאי "נס בעיירה" שהיה להצלחה קופתית מתונה.

במלחמת ששת הימים, במסגרת שרות המילואים בדובר צה"ל שימש כבמאי בצוות עם רם אורן ויחיאל נאמן. החומר שצולם שימש בהמשך בסרט התיעודי "ששת הימים" בבימויו של אלפרד שטיינהרדט.

ב-1970 עמד בראש המחלקה לקולנוע בבית הספר "בית צבי" ברמת גן, שהייתה המחלקה הראשונה ללימודי קולנוע בישראל.

לאו פילר נפטר בקיץ 1979, בגיל 50. נקבר בבית העלמין הדרום.
הותיר את אשתו, הרקדנית הדסה אבני.

## מסרטיו
* "אלדורדו" (1962) - תסריט
* "הבו בנות לאילת" (1964) - תסריט ובימוי, עם נתן אקסלרוד
* "משפחת שמחון" (1964) - תסריט, עם יואל זילברג
* "הילד מעבר לרחוב" (1965) - הפקה, עם מרגוט קלאוזנר
* "נס בעיירה" (1968) - בימוי
* "הבן האובד" - שחקן

סרטים תיעודיים:
* יובל ויום, 1964
* במסלול, 1965
* מבצע עכביש, 1966
* החיילת ביחידה, 1969
* למקש או לחזור, 1972
* מלחמת יום הכיפורים, 1973
* ישראל כאתגר, 1974
* דוד בן-גוריון, 1975
* דיוקנו של אמן - מרסל ינקו, 1978
* שאלה של זמן, 1979

## קישורים חיצוניים

* 
* ליאו פילר באתר WorldCat Identities

## הערות שוליים

קטגוריה:במאי קולנוע ישראלים
קטגוריה:עולים לאחר קום המדינה: 1948–1950
קטגוריה:שחקני קולנוע וטלוויזיה יהודים ארגנטינאים
קטגוריה:שחקני תיאטרון ישראלים
קטגוריה:תסריטאי טלוויזיה ישראלים
קטגוריה:תסריטאי קולנוע ישראלים
קטגוריה:אישים הקבורים בבית העלמין הדרום
קטגוריה:ישראלים ילידי ארגנטינה
קטגוריה:ישראלים שנולדו ב-1929
קטגוריה:ישראלים שנפטרו ב-1979
אלק גרייבן

**אלק גרייבן** (באנגלית: **Alec Greven**; נולד ב-2000 בקאסל רוק שבקולורדו) הוא המחבר של הספר "איך לדבר עם בנות", שיצא לאור כשהיה בן 9, בנובמבר 2008. 

הספר החל כחוברת שמכר ביריד בית-ספרי בעבור 3 דולר לעותק. אלן דג'נרס הזמינה את גרייבן לתוכניתה בפברואר 2008 ועזרה לו לזכות בעסקה עם הרפר קולינס, הוצאת ספרים בריטית. הספר, שבאנגלית כולל 46 עמודים עם איורים של גרייבן בעצמו, מייעץ לבנים כיצד להתנהג בקרב בנות בעזרת משפטים פשוטים, שתוארו בביקורות כמדויקים למדי. הספר נכנס לרשימת רבי-המכר של הניו יורק טיימס, ואלק גרייבן בן תשע בלבד.

גרייבן הופיע פעם נוספת ב"אלן", שם סיפר כי הוא בתהליכי כתיבה של ספר נוסף, שיעזור לילדים להתקרב להוריהם. לאחר הוצאת הספר הופיע במופע הלילי של קונאן או'בריין ובטונייט שואו של ג'יי לנו.

## קישורים חיצוניים

* 
* Nine-year-old's dating guide wows singles
* ביקורת על הספר באתר טיים
* I WROTE THE BOOK OF LOVE ב-nypost

## הערות שוליים

קטגוריה:סופרים אמריקאים
קטגוריה:אמריקאים שנולדו ב-2000
מס קנייה

[שמאל|ממוזער|250px|תווית "מס קנייה" על גבו של [דוב צעצוע שנרכש בשנות ה-60 של המאה ה-20]]
[שמאל|ממוזער|250px|תוויות "מס קנייה" על גבי [תקליט שנרכש בשנות ה-60 של המאה ה-20]]
**מס קנייה** הוא מס עקיף (מס צריכה) המוטל על קבוצות מוצרים לצרכן ומחושב כאחוז מסוים מהמחיר הסיטונאי של המוצר.

בישראל, החלה הממשלה להטיל מיסי קנייה בשנת 1952, עם החלת חוק מס קניה (טובין ושירותים), תשי"ב-1952. החוק מסמיך את שר האוצר להטיל מס על מוצרים מסוימים, בנוסף למיסים אחרים המוטלים עליהם. על המוצרים הבאים מוטלים מיסי קנייה:
* כוהל
* משקאות משכרים
* מוצרי טבק (לרבות הטבק עצמו)
* רכב מנועי (כולל חלקים לרכב מנועי)
* מצברים חשמליים לרכב
* סוללות חשמליות לטלפונים סלולריים
* מוצרי אלקטרוניקה בידורית (כדוגמת מיקרופונים, רמקולים, תיבות לרמקולים, מגבירי קול, מקלטי רדיו, מקלטי טלוויזיה, מסכי טלוויזיה ומכשירי הקלטה)
* פרטי לבוש מפרווה
* מקררים בנפח שמעל 800 ליטר
* מסכי טלוויזיה שמעל 50 אינץ'
* רכבי שטח, טרקטורי משא וטרקטורונים
* כלי טיס מסוימים; מפרשיות מסוימות
* אופנועי ים
* ג'קוזי
* רהיטים עתיקים
* כלים חד פעמיים
המס מוטל בשיעורים שונים בהתאם לסוג הטובין.

מס הקנייה בישראל מוטל בין היתר על מוצרי הדלק (ביניהם בנזין, סולר, נפט, גז, פחם ומזוט). מס הקנייה המוטל על מוצרי דלק נקרא גם מס בלו והוא מס קצוב (נקוב בשקלים ולא כאחוז יחסי מהסכום).
החל מראשית שנות ה-90 של המאה ה-20 קיימת מדיניות של הפחתה הדרגתית של שיעורי מס הקנייה. המועד לחישוב המחיר הסיטונאי של הטובין, הוא בעת מכירתם לצרכן.

קיימות אפשרויות להחזרי מס קנייה, למשל במקרים של נכות, חוב אבוד או הישבון במקרה שמס הקנייה שולם עבור חומרי גלם ששימשו לייצור מוצרים ליצוא.

במדינות רבות באירופה הוחלף מס הקנייה במס ערך מוסף.

החל מ-2017 אין מס קנייה על טלפונים סלולריים וכרטיסי SIM.

## ראו גם
* רשות המסים בישראל
* מכס
* מס ערך מוסף

## קישורים חיצוניים
* סעיף 3.7 - מס קנייה, ברשות המיסים – מאגר מונחים מקצועיים
* עקרונות כלליים בנושא מס קניה בייצור מקומי, האתר הרשמי של רשות המסים בישראל
* 

## הערות שוליים

קנייה
קטגוריה:ישראל: מיסוי
ח'וראסאן רזאווי

**פרובינציית ח'וראסאן רזאווי** (בפרסית: **استان خراسان رضوی**) היא אחת מ-31 פרובינציות איראן, ובירתה העיר משהד.

שטחה 144,685 קמ"ר, כ-10% משטח איראן, והיא נמצאת בצפון-מזרח המדינה. ב-2005 מנתה אוכלוסייתה כ-5,620,770 תושבים. הפרובינציה גובלת בפרובינציית צפון ח'וראסאן, בפרובינציית דרום ח'וראסאן ובפרובינציית סמנאן, וכן במדינות אפגניסטן וטורקמניסטן. היא נחשבת לאחת הפרובינציות הגדולות הן מבחינת שטחה והן באשר למספר תושביה.

## קישורים חיצוניים

*
ח'וראסאן רזאווי
מר אמריקה של AAU

שמאל|ממוזער|200px|מר אמריקה, כפי שהופיע על כריכת מגזין
**מר אמריקה של AAU** (באנגלית: **AAU Mr. America**) הייתה תחרות פיתוח גוף שנערכה תחילה בידי "האגודה העולמית לפיתוח הגוף והגזרה" (WBFA) ומומנה על ידי איחוד אתלטים חובבים (AAU). היא נערכה לראשונה ב-4 ביולי 1939 והזוכה נקרא "America's Best Built Man" (בתרגום חופשי: "האדם הבנוי ביותר של אמריקה"). בשנת 1940 שונה שמה כפי שהיא נקראת היום תחרות מר אמריקה.

באמצע שנות ה-40 ייסדו ג'ו ובן וידר את ארגון ה-IFBB כאלטרנטיבה ל-AAU. הם ערכו את התחרות המתחרה מר אמריקה של IFBB בשנת 1949 באופן חד פעמי ואז משנת 1959 והלאה.

בשנת 1999, אחרי שישים שנות פעילות, הצביעו חברי ארגון AAU לבטל את התחרות.

בשנת 2004, איגוד פיתוח הגוף והכושר העולמי (WBFA) הודיע כי רכש את הזכויות על השם מר אמריקה ויחדש את התחרויות תחת אותו דגל.

בשנת 2020 תתחדש התחרות כאירוע ללא שיוך ארגון ספציפי אותו קידם מארק טאוריאלו. התחרות תתקיים באוקטובר 2020 באטלנטיק סיטי, ניו ג'רזי.

## זוכי התחרות לפי שנה

## קישורים חיצוניים
* 
*תחרות מר אמריקה-רקע (אנגלית)
*ההיסטוריה של התחרות (אנגלית)
קטגוריה:תחרויות פיתוח גוף
ארצ'י גריי

**ארצ'יבאלד קולין "ארצ'י" גריי** (באנגלית: **Archibald Colin "Archie" Gray**; 18 באפריל 1877, גלאזגו – 29 ביולי 1943, פייזלי) היה כדורגלן סקוטי.

## קריירה
גריי החל את קריירת הנוער שלו במועדונים גוואן קולומביה וגלאזגו אשפילד. ב-1899 הוא הצטרף למועדון הכדורגל היברניאן מאדינבורו. הוא שיחק בהיברניאן במשך חמש עונות, וזכה עם המועדון בגביע הסקוטי בעונת 1901/1902 ובאליפות סקוטלנד בעונת 1902/1903. ב-21 במרץ 1903 הוא הופיע במדי נבחרת סקוטלנד בהפסד 0–2 לנבחרת אירלנד, שהיה משחקו הראשון והאחרון בנבחרת.

בקיץ 1904 הוא עבר דרומה והצטרף לוולוויץ' ארסנל מלונדון, זמן קצר לאחר שהמועדון הלונדוני העפיל לליגה הבכירה לראשונה בתולדותיו. גריי ערך את הופעת הבכורה שלו בארסנל במשחק מול ניוקאסל יונייטד ב-3 בספטמבר, ומייד לאחר מכן הפך למגן הימני הבכיר של ארסנל. הוא שמר על מעמד זה במשך חמש העונות הבאות; המועדון העפיל פעמיים לחצי-גמר גביע ה-FA (בעונת 1905/1906 ובעונת 1906/1907), ובליגה סיים בדרך כלל במרכז הטבלה.

ב-1909 איבד גריי את מקומו בהרכב לסקוטי דאנקן מקדונלד, אך חזר להרכב בעונת 1910/1911 שבה שיחק בשתי עמדות המגן במערך המשחק של ארסנל, בעיקר כמחליפו של ג'ו שו. אולם, כיוון שכבר היה בן 30 הוא היה בעדיפות נמוכה לעומת שחקנים צעירים יותר כגון ג'ון פירט, ובעונת 1911/1912 הוא לא הרבה לשחק. משחקו ה-200 והאחרון במדי ארסנל היה מול נוטס קאונטי ב-23 בדצמבר 1911. באביב 1912 הוא הועבר לפולהאם מהליגה השנייה תמורת סכום של 250 לירות שטרלינג. בפולהאם שותף ב-25 משחקים במשך שלוש עונות, ולבסוף פרש מכדורגל ב-1915. ב-1943 נהרג בתאונת דרכים, בעת עבודתו כנהג.

## לקריאה נוספת
* ג'ף האריס וטוני הוג, **Arsenal Who's Who**, Independent UK Sports, 1995, 

קטגוריה:כדורגלנים סקוטים
קטגוריה:מגני כדורגל סקוטים
קטגוריה:כדורגלני היברניאן
קטגוריה:כדורגלני ארסנל
קטגוריה:כדורגלני פולהאם
קטגוריה:גלאזגו: כדורגלנים
קטגוריה:בריטים שנולדו ב-1878
קטגוריה:בריטים שנפטרו ב-1950
האל הרטלי

**האל הרטלי** (באנגלית: **Hal Hartley**; נולד ב-3 בנובמבר 1959) הוא במאי קולנוע אמריקאי, מחשובי הבמאים בקולנוע העצמאי בארצות הברית בשנות ה-90.

הרטלי נולד בלונג איילנד ב-1959. אחרי שנה של לימודים בקולג' לאמנות התחיל לעבוד בחנות ספרים וצילם סרטי 8 מ"מ, שאיפשרו לו להתקבל ללימודי קולנוע באוניברסיטה של מדינת ניו יורק. עם סרטיו החשובים נמנים "הנרי פול" (1997) (שזיכה אותו בפרס התסריט בפסטיבל קאן), "האמת שלא תיאמן" (1989), "אמון הדדי" (1990), "חובבים" (1994), "פלירט" (1995), "פיי גרים" (2006) ו"נד רייפל" (2014).

## קישורים חיצוניים
* 

* 
* 

קטגוריה:אמריקאים ילידי מדינת ניו יורק
קטגוריה:במאי קולנוע אמריקאים
קטגוריה:תסריטאי קולנוע אמריקאים
קטגוריה:בוגרי אוניברסיטת המדינה של ניו יורק בפרצ'ס
קטגוריה:אמריקאים שנולדו ב-1959
הפדרציה האמריקאית של מפתחות הגוף

**הפדרציה האמריקאית של מפתחות הגוף** (באנגלית: **American Federation of Women Bodybuilders**) נוסדה בשנת 1980 על ידי סוזן פריי, קים קאסידי ודוריס בארילאוקס. בן וידר ביקש מהן לפתוח ארגון ארצי למפתחות גוף, כדי לספק מקום בו מפתחות גוף חובבניות יוכלו להשתלב בקבוצה (דבר של היה קיים אז באמריקה). מכיוון שזה לא היה חוקי לפדרציה הבינלאומית של פיתוח הגוף לתחזק שני ארגוני חובבים נפרדים (מכיוון שהייתה קיימת אגודת NPC לחובבנים גברים).

## ראו גם
*מיס אולימפיה
*מר אולימפיה
*פיגר אולימפיה
*פיטנס אולימפיה

קטגוריה:פדרציות ספורט
קטגוריה:ארגוני ספורט נשים בארצות הברית
קטגוריה:נשים בפיתוח גוף